“รถไฟฟ้าบีทีเอส” เปิดบริการปกติ 6.00-24.00 น. เริ่ม 1 พ.ย.นี้
"รถไฟฟ้าบีทีเอส" แจ้งกลับมาเปิดให้บริการปกติตั้งแต่เวลา 6.00-24.00 น. เริ่ม 1 พ.ย.นี้ พร้อมทั้งมาตรการป้องกันการแพร่ระบาดฯ อย่างเข้มข้น
29 ต.ค. 2564

นายสุรพงษ์ เลาหะอัญญา กรรมการผู้อำนวยการใหญ่ บริษัท ระบบขนส่งมวลชนกรุงเทพ จำกัด (มหาชน) หรือ BTSC ผู้ให้บริการรถไฟฟ้าบีทีเอส แจ้งว่า ตามมติคณะกรรมการบริหารสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) หรือ ศบค.ปรับระดับพื้นที่ควบคุมและเข้มงวดสูงสุด (สีแดงเข้ม) จาก 23 จังหวัด เหลือ 7 จังหวัด ดังนั้นเพื่อให้สอดคล้องกับนโยบายดังกล่าว บริษัทฯ จึงปรับเวลาให้บริการ รถไฟฟ้าบีทีเอสทั้งสายสุขุมวิทและสายสีลม รถไฟฟ้าสายสีทอง และรถโดยสารด่วนพิเศษบีอาร์ที ตามปกติตั้งแต่เวลา 06.00 น. – 24.00 น.เริ่มตั้งแต่วันที่ 1 พ.ย. 2564 เป็นต้นไป พร้อมทั้งมาตรการป้องกันการแพร่ระบาดฯ อย่างเข้มข้น ดังนี้
1.ตรวจวัดอุณหภูมิทุกครั้งก่อนเข้าใช้บริการรถไฟฟ้า
2.ผู้โดยสารทุกท่านต้องสวมหน้ากากอนามัยตลอดระยะเวลาใช้บริการ
3.เพิ่มความถี่ฉีดพ่นน้ำยาฆ่าเชื้อในขบวนรถ พร้อมเช็ดทำความสะอาด และจุดสัมผัสร่วมทุก ๆ ชั่วโมง
4.มีบริการแอลกอฮอล์ ทุกทางเข้า-ออกของสถานี
5.จัดเจ้าหน้าที่ให้บริการแอลกอฮอล์เคลื่อนที่ในชั่วโมงเร่งด่วน บนชั้นชานชาลาสถานีรถไฟฟ้าบีทีเอสทุกสถานี
6.ลานจอดแล้วจรให้บริการตามปกติ เวลา 05.00 – 01.00 น.
อย่างไรก็ดีเพื่อเพิ่มความมั่นใจให้กับผู้โดยสาร บริษัทฯ ได้เตรียมความพร้อมในการให้บริการ โดยให้พนักงาน เจ้าหน้าที่สถานี รวมถึงแม่บ้าน และเจ้าหน้าที่รักษาความปลอดภัย ต้องเข้ารับการตรวจคัดกรองทุกครั้งก่อนเข้าปฏิบัติงาน แม้จะได้รับการฉีดวัคซีนครบตามเกณฑ์ที่กำหนด พร้อมทั้งเพิ่มความถี่ โดยนำขบวนรถไฟฟ้าออกให้บริการทั้งหมด 98 ขบวน เพื่อรองรับนโยบายการเปิดประเทศของภาครัฐบาล
 
 